《病起》
宋代·王炎

羸躯方伏枕，冻骨倍加绵。
自觉脾为约，医言脉太玄。
不禁腰痛楚，仍苦膝拘挛。
搔抑方能定，扶持仅可前。
緼袍藏被底，炽炭倚炉边。
衰谢诚宜尔，风寒实使然。
迍邅虽有数，调护不无愆。
初日忧难疗，兼旬幸稍痊。
是身无实相，何术保余年。
不死方成佛，长生乃是仙。
阖棺宁再起，拔宅谩虚传。
力岂能加命，人终不胜天。
灾生虽或免，算尽必难延。
只合情无滞，毋为疾所缠。
穷通皆行运，逆顺但随缘。
南亩无千斛，西山有数椽。
饥当量腹食，困则曲肱眠。
此乐人知少，浮休永息肩。

作者简介：王炎（1137——1218）字晦叔，一字晦仲，号双溪，婺源（今属江西）人。一生著述甚富，有《读易笔记》、《尚书小传》、《礼记解》、《论 语解》、《孝圣解》、《老子解》、《春秋衍义》、《象数稽疑》、《禹贡辨》等，《全宋词》第 三册录其词五十二首。事迹见胡升《王大监传》（《新安文献志》卷六九）、 《宋史翼》卷二四，参《南宋馆阁续 录》卷八、九。